b'\n_START_ARTICLE_\nAruba\n_START_SECTION_\nIstorija\n_START_PARAGRAPH_\nSeniausi gyventojai aravak\xc5\xb3 gen\xc4\x8di\xc5\xb3 ind\xc4\x97nai. Sal\xc4\x85 1499\xc2\xa0m. atrado ispan\xc5\xb3 konkistadoras A. de Ocheda (Ojeda). Nuo 1527\xc2\xa0m. ji priklaus\xc4\x97 Ispanijai. XVII a. I pus\xc4\x97je d\xc4\x97l Arubos var\xc5\xbe\xc4\x97si Ispanija, Did\xc5\xbeioji Britanija ir Nyderlandai ir 1634\xc2\xa0m. sala atiteko pastarajai. XVII-XVIII a. buvo svarbus j\xc5\xabr\xc5\xb3 prekybos, i\xc5\xa1 Afrikos gabenam\xc5\xb3 verg\xc5\xb3 perskirstymo centras. 1863\xc2\xa0m. panaikinus vergov\xc4\x99 sala patyr\xc4\x97 ekonomin\xc4\xaf nuosmuk\xc4\xaf. Iki XX a. vidurio Nyderland\xc5\xb3 Antil\xc5\xb3 kolonijos dalis. Nuo 1954\xc2\xa0m. Nyderland\xc5\xb3 Antil\xc5\xb3 federacijos nar\xc4\x97.\n_START_SECTION_\nTeisinis statusas\n_START_PARAGRAPH_\n1986\xc2\xa0m. Aruba i\xc5\xa1stojo i\xc5\xa1 federacijos ir \xc4\xafgijo special\xc5\xb3 status\xc4\x85, pagal kur\xc4\xaf Nyderlandai kontroliuoja teritorijos gynybos ir u\xc5\xbesienio politik\xc4\x85, o visus vidaus klausimus, \xc4\xafskaitant pinig\xc5\xb3 ir teism\xc5\xb3 sistem\xc5\xb3, valstyb\xc4\x97s \xc4\xafstaig\xc5\xb3 darb\xc4\x85, teisingumo vykdym\xc4\x85, pajam\xc5\xb3, mokes\xc4\x8di\xc5\xb3 ir muit\xc5\xb3 politik\xc4\x85 vykdo Arubos vyriausyb\xc4\x97. Nyderland\xc5\xb3 monarchas skiria Arubos gubernatori\xc5\xb3, kuris yra formalus Arubos vadovas. Arubos \xc4\xafstatymus leid\xc5\xbeia parlamentas, renkamas ketveri\xc5\xb3 met\xc5\xb3 kadencijai. Parlament\xc4\x85 sudaro 21 narys. Vykdom\xc4\x85j\xc4\x85 vald\xc5\xbei\xc4\x85 vykdo Arubos vyriausyb\xc4\x97, atskaitinga parlamentui.\n_START_SECTION_\nGeografija\n_START_PARAGRAPH_\nAruba yra 193\xc2\xa0km\xc2\xb2 ploto Karib\xc5\xb3 sala. Sal\xc4\x85 supa koraliniai rifai, o jos pavir\xc5\xa1ius yra i\xc5\xa1 klinties susidariusios \xc5\xbeemos kalvos. Vyrauja tropinis klimatas. Did\xc5\xbeiausias salos miestas po Oranjestado yra Sint Nikolasas. Saloje yra Arikoko nacionalinis parkas, kuriame yra auk\xc5\xa1\xc4\x8diausia \xc5\xa1alies vir\xc5\xa1ukaln\xc4\x97 Jamanota (188 m). Parkas u\xc5\xbeima apie 18\xc2\xa0% salos teritorijos.\n_START_SECTION_\nKlimatas\n_START_PARAGRAPH_\nAruba n\xc4\x97ra uragan\xc5\xb3 zonoje, tod\xc4\x97l i\xc5\xa1tisus metus saloje vyrauja vasari\xc5\xa1ki orai ir v\xc4\x97sinantys pasatai. Oranjestade sausio viduryje temperat\xc5\xabra b\xc5\xabna apie 26 laipsnius \xc5\xa1ilumos, o liepos\xc2\xa0\xe2\x80\x93 29 laipsniai. Aruboje tr\xc5\xabksta geriamojo vandens, tod\xc4\x97l \xc4\x8dia g\xc4\x97linamas j\xc5\xabros vanduo.\n_START_SECTION_\nEkonomika\n_START_PARAGRAPH_\nSvarbiausia \xc5\xabkio \xc5\xa1aka\xc2\xa0\xe2\x80\x93 naftos perdirbimas. \xc4\x8cia perdirbama i\xc5\xa1 Venesuelos ir Meksikos atve\xc5\xbeama nafta. Pl\xc4\x97tojama chemijos, elektrotechnikos, maisto (tabako, romo) pramon\xc4\x97, laiv\xc5\xb3 remontas. Saloje auginamos agavos, citrusiniai augalai, dar\xc5\xbeov\xc4\x97s, tabakas. \xc5\xbdem\xc4\x97s \xc5\xabkis prastai i\xc5\xa1pl\xc4\x97totas. Vakarin\xc4\x97 dalis pritaikyta turizmui. Svarbi \xc5\xbevejyba._NEWLINE_Svarbiausi Arubos prekybos partneriai yra Nyderlandai, JAV, Kolumbija ir Venesuela._NEWLINE_Oficiali salos valiuta yra Arubos florinas.\n_START_SECTION_\nTurizmas\n_START_PARAGRAPH_\nD\xc4\x97l palankaus klimato sala yra labai patraukli turistams. Poilsiautojai mielai laik\xc4\x85 leid\xc5\xbeia balto sm\xc4\x97lio papl\xc5\xabdimiuose. Aruboje puikus klimatas banglentininkams, pakrant\xc4\x97se b\xc5\xabna gana \xe2\x80\x9egeros bangos\xe2\x80\x9c ir palank\xc5\xabs v\xc4\x97jai. Daugiausia turist\xc5\xb3 atvyksta i\xc5\xa1 JAV.\n_START_SECTION_\nGyventojai\n_START_PARAGRAPH_\nMiestuose gyvena 45,4\xc2\xa0%, kaimuose 56,6\xc2\xa0% gyventoj\xc5\xb3. Gyventoj\xc5\xb3 prieaugis sudaro 6,1\xc2\xa0%, tai yra 4 vieta pasaulyje.'